b"\n_START_ARTICLE_\nAstaksantin\n_START_PARAGRAPH_\nAstaksantin je glavni karotenoidni pigment, ki ga najdemo pri vodnih \xc5\xbeivalih. Ta rde\xc4\x8de oran\xc5\xbeni pigment je zelo soroden ostalim dobro znanim karotenom, kot sta npr. \xce\xb2-karoten in lutein . Pri mnogih vodnih \xc5\xbeivalih ima astaksantin esencialne biolo\xc5\xa1ke vloge (\xc5\xa1\xc4\x8diti pred oksidacijo, UV sevanjem, imunskem odgovoru, pigmentaciji in komunikaciji pri reprodukciji) . V naravi ga lahko najdemo v lososu, postrvi, morskemu rakcu in ribjih jaj\xc4\x8decih. Najdemo ga tudi pri pticah kot sta npr. flamingo in prepelica. Tako kot ostale karotenoide tudi astaksantina \xc5\xbeivali ne morejo sintetizirati. Dobimo ga s prehranjevanjem. Sesalci nimajo zmo\xc5\xbenosti sintetizirati astaksantina ali pa ga pretvoriti v vitamin A. Pri teh \xc5\xbeivalih, za razliko od \xce\xb2-karotena, astaksantin nima pro-vitamin A aktivnosti. Nekateri mikroorganizmi imajo velike zaloge astaksantina. Za klorofitno algo Haematococcus pluvialis verjamejo, da akumulira najve\xc4\x8dje zaloge astaksantina. Komercialno vzgajana H. pluvialis lahko akumulira do 30 g astaksantina na kilogram suhe biomase.\n_START_SECTION_\nMolekularna struktura in oblika astaksantina\n_START_PARAGRAPH_\nAstaksantin je zelo soroden \xce\xb2-karotenu, zeaksantinu in luteinu. To pojasnjuje zakaj si delijo toliko metabolnih in fiziolo\xc5\xa1kih funkcij. Prisotnost hidroksi in keto skupin na obeh koncih molekule pojasnjuje nekaj dejstev o astaksantinu: kot je npr. zmo\xc5\xbenost esterifikacije, ve\xc4\x8dja antioksidativna aktivnost in bolj polarna konfiguracija kot pri ostalih karotenoidih. Prosti astaksantin je ob\xc4\x8dutljiv na oksidacijo. V naravi ga zato najdemo konjugiranega s proteini (lososova muskulatura) ali esterificiranega z eno ali dvema ma\xc5\xa1\xc4\x8dobnima kislinama, kateri ga stabilizirata. Pri H. pluvalis dominira esterificirana oblika, ve\xc4\x8dinoma kot astaksantin monoester. \xc4\x8ceprav si delijo enako kemi\xc4\x8dno zgradbo lahko v naravi najdemo razli\xc4\x8dne izomere astaksantina. Najbolj pogosta stereoizomera je 3S, 3'S.\n_START_SECTION_\nBiolo\xc5\xa1ka korist astaksantina in farmakokinetika\n_START_PARAGRAPH_\nPri sesalcih sta Furr in Clark pojasnila razli\xc4\x8dne korake pri prebavljanju, absorpciji in transportu karotenoidov. To vklju\xc4\x8duje razdrtje matriksa hrane, raztapljanje in emulgiranje karotenoidov z ostalimi lipidi, tvorba micelija v prisotnosti \xc5\xbeol\xc4\x8dnih soli, absorpcija preko enterocitov v \xc4\x8drevesju, nalaganje na lipoproteine in transport do ciklomikronov. Ugotovili so, da se v plazmi nepolarni karotenoidi, kot je \xce\xb2-karoten, \xce\xb1-karoten ali likopen, ve\xc4\x8dinoma transportirajo z VLDL (lipoproteine zelo majhne gostote) ali z LDL (lipoproteini majhne gostote). Za razliko od nepolarnih karotenoidov se polarni karotenoidi, kot sta zeaksantin ali lutein, ve\xc4\x8dinoma transportirajo z LDL ali HDL (lipoproreini visoke gostote).\n_START_SECTION_\nAntioksidativna aktivnost astaksantina\n_START_PARAGRAPH_\nPri normalnih metabolnih reakcijah in procesih v telesu nastajajo prosti radikali in visoko reaktivne oblike kisika. Fiziolo\xc5\xa1ki stres, onesna\xc5\xbeenje zraka, toba\xc4\x8dni dim, izpostavljanje kemikalijam ali UV sevanje lahko pove\xc4\x8da produkcijo teh neza\xc5\xbeelenih oksidativnih agensov. Fagocitoza pri imunskem odgovoru proti mikrobom lahko prav tako generira tvorbo prostih radikalov v boju proti vsiljivcem. Znotraj celice lahko prosti radikali po\xc5\xa1kodujejo DNA, proteine in lipidne membrane._NEWLINE_Za antioksidante kot so npr. vitamin C ali vitamin E in karotenoidi je bilo dokazano, da pomagajo v boju proti oksidativnim po\xc5\xa1kodbam. Karotenoidi so potencialni biolo\xc5\xa1ki antioksidanti, ki prekinejo delovanje prostega kisika in ostale reaktivne snovi, tako da absorbirajo vzbujeno energijo prostega kisika na karotenoidno verigo. To vodi do degradacije karotenoidne molekule. S tem je prepre\xc4\x8dena po\xc5\xa1kodba ostalih molekul ali tkiva. Prav tako lahko prepre\xc4\x8dijo tvorbo veri\xc5\xbene reakcije prostih radikalov, ki jih izzove degradacija polinenasi\xc4\x8dene ma\xc5\xa1\xc4\x8dobne kisline. Astaksantin ka\xc5\xbee zelo dobre zmo\xc5\xbenosti \xc5\xa1\xc4\x8ditenja membranskih fosfolipidov in ostalih lipidov pred peroksidacijo. Verjamejo naj bi astaksantin igral klju\xc4\x8dne vloge pri za\xc5\xa1\xc4\x8diti pred UV sevanjem, fotooksidacijo, vnetjem, rakom, tvorbo razjede pri oku\xc5\xbebi z Heliobacter pylorii, staranjem in leti pogojenim boleznim ali bolj\xc5\xa1emu imunskemu odzivu, sr\xc4\x8dnem zdravju, zdravju o\xc4\x8di, funkciji jeter, skupnemu zdravju in zdravju prostate.\n_START_SECTION_\nAstaksantin in celi\xc4\x8dno zdravje\n_START_PARAGRAPH_\nMitohondriji so celi\xc4\x8dne energijske zaloge. V mitohondrijih se tvori veliko oksidativnih veri\xc5\xbenih reakcij za tvorbo energije, ki jo potrebujejo celice. Pri tem nastaja veliko prostih radikalov, ki se morajo nevtralizirati, da se ohranja normalna funkcija mitohondrijev. Kurashige je s sodelavci pokazal, da in vitro astaksantin prepre\xc4\x8duje peroksidacijo mitohondrijev podganjih jetrnih celic za faktor 100 v primerjavi z vitaminom E. Superiorna vloga astaksantina se ka\xc5\xbee pri \xc5\xa1\xc4\x8ditenju celi\xc4\x8dnih membran tako, da brani notranje in zunanje povr\xc5\xa1ine membrane pred oksidacijo. Pomembna vloga astaksantina, poleg antioksidativnih lastnosti, je tudi ta, da je vklju\xc4\x8den pri regulaciji ekspresije genov in indukciji celi\xc4\x8dne komunikacije. Dokazali so tudi, da astaksantin zmanj\xc5\xa1uje verjetnost nastanka tumorjev. Tako so mnogi znanstveniki pokazali, da zmanj\xc5\xa1uje nastanek karcinomov se\xc4\x8dnega mehurja, raka v ustih, \xc4\x8drevesnega raka in raka dojk. Anderson je dokazal, da lahko astaksantin inhibira encim 5-\xce\xb1-reduktazo, ki je odgovorna za rast prostate. Jyonouchi in sodelavci so razkrili mehanizem, ki pojasnjuje antitumorno aktivnost astaksantina. Bertam je predlagal, da karotenoidi pri celi\xc4\x8dnem komuniciranju, pri tesnih stikih igrajo pomembno vlogo pri zmanj\xc5\xa1anju rasti tumorne celice.\n_START_SECTION_\nAstaksantin in imunski odziv\n_START_PARAGRAPH_\nCelice imunskega odziva so bolj ob\xc4\x8dutljive na oksidativni stres in po\xc5\xa1kodbo njihovih membran s prostimi radikali, zato ker se mo\xc4\x8dno nana\xc5\xa1ajo na celica-celica komuniciranje preko receptorjev na celi\xc4\x8dni membrani. Tako npr. fagocitozno delovanje nekaterih izmed celic povzro\xc4\x8di spro\xc5\xa1\xc4\x8danje prostih radikalov, kateri lahko hitro po\xc5\xa1kodujejo celice, \xc4\x8de radikali niso nevtralizirani. Astaksantin in vitro pove\xc4\x8da produkcijo protiteles. \xc5\xa0tudije na \xc4\x8dlove\xc5\xa1kih krvnih celicah in vitro so pokazale, da astaksantin pove\xc4\x8da produkcijo imunoglobulinov v primeru stimuliranja s T celicami.\n_START_SECTION_\nVloga astaksantina pri detoksifikaciji in funkciji jeter\n_START_PARAGRAPH_\nJetra so kompleksen organ, kjer poteka intenziven katabolizem in anabolizem. Nekatere izmed funkcij jeter vklju\xc4\x8dujejo tudi aktivno oksidacijo lipidov za proizvodnjo energije, detoksifikacijo kontaminant in uni\xc4\x8denje patogenih bakterij in virusov, kot tudi uni\xc4\x8denje mrtvih rde\xc4\x8dih krvni\xc4\x8dk. Te specifi\xc4\x8dne funkcije lahko vodijo do signifikantnih spro\xc5\xa1\xc4\x8danj prostih radikalov in oksidacijskih stranskih proizvodov. Zato je pomembno imeti mehanizme, kateri varujejo jetrne celice pred oksidativnimi po\xc5\xa1kodbami. Kurashige in sodelavci so pokazali, da je astaksantin u\xc4\x8dinkovitej\xc5\xa1i od vitamina E pri \xc5\xa1\xc4\x8ditenju mitohondrija podganje jetrne celice pred peroksidacijo. Dokazali so tudi, da astaksantin inducira ksenobioti\xc4\x8dne metabolne encime v podganjih jetrih, proces kateri bi lahko pomagal pri prepre\xc4\x8devanju rakaste tvorbe.\n_START_SECTION_\nVloga astaksantina pri vnetju, sr\xc4\x8dnem zdravju, \xc5\xbeiv\xc4\x8dnih, o\xc4\x8desnih in ko\xc5\xbenih obolenjih\n_START_PARAGRAPH_\nUgotovljeno je bilo, da astaksantin pomaga pri zmanj\xc5\xa1evanju vnetja. Pri tem prihaja do spremembe v aktivnosti T limfocitov, ki sodelujejo pri vnetnem odgovoru. Visoke vsebnosti LDL so povezane z arteriosklerozo, stanjem kjer so stene arterij po\xc5\xa1kodovane. Navadno LDL ni oksidiran v plazmi, vendar verjamejo, da oksidacija LDL prispeva k razvoju arterioskleroze. Zato so predpostavili, da bi zmanj\xc5\xa1ali tveganje nastanka arterioskleroze s tem, da bi dodali antioksidant. Testi in vitro in poskusi na prostovoljcih, ki so dobivali 3,6 mg astaksantina na dan dva tedna, so razkrili, da se je vsebnost LDL zmanj\xc5\xa1ala. Astaksantin namre\xc4\x8d prepre\xc4\x8duje oksidacijo LDL-holesterola v krvi. \xc5\xbdiv\xc4\x8dni sistem, vklju\xc4\x8dujo\xc4\x8d mo\xc5\xbegane, hrbtenja\xc4\x8da in periferni \xc5\xbeiv\xc4\x8dni sistem imajo visoke vsebnosti nenasi\xc4\x8denih ma\xc5\xa1\xc4\x8dobnih kislin._NEWLINE_Visoke koli\xc4\x8dine polinenasi\xc4\x8denih lipidov, intenzivne aerobne metabolne aktivnosti in visoke vsebnosti \xc5\xbeeleza najdemo v tkivih \xc5\xbeiv\xc4\x8dnega sistema (kot so npr. mo\xc5\xbegani, hrbtenja\xc4\x8da,\xe2\x80\xa6). Zato so ta tkiva mo\xc4\x8dno sprejemljiva na oksidativni stres. Obstajajo dokazi, ki potrjujejo, da je oksidativni stres pomo\xc5\xbeen faktor pri patogenezi glavnih \xc5\xbeiv\xc4\x8dnih bolezni. To vklju\xc4\x8duje Parkinson-ovo bolezen in Alzheimer-ja. Zaradi mo\xc4\x8dne antioksidantne aktivnosti astaksantina od \xce\xb2-karotena ali vitamina E je astaksantin potencialni kandidat za testiranje prej omenjenih \xc5\xbeiv\xc4\x8dnih bolezni. Pri po\xc5\xa1kodbah o\xc4\x8desa pred UV sevanjem astaksantin omogo\xc4\x8da obrambo, med drugim tudi prepre\xc4\x8di oksidacijo o\xc4\x8desne mrene. Mo\xc4\x8dno izpostavljanje ko\xc5\xbee soncu lahko privede do opeklin, foto-inducirane oksidacije, vnetja, imunosupresije, staranja in celo ko\xc5\xbenega raka. Astaksantin, ki ga najdemo v ko\xc5\xbei lososa naj bi imel vlogo za\xc5\xa1\xc4\x8dite pred UV sevanjem. Pri \xc5\xbeivalih je bilo ugotovljeno, da astaksantin prepre\xc4\x8duje nastanek raka. Tako ja za nadaljnje razumevanje vloge astaksantina pri za\xc5\xa1\xc4\x8diti potrebno \xc5\xa1e mnogo raziskav."